Комити су припадници малих војних групација, наоружани чланови национално-ослободилачких комитета, или само националистичких. Још су се борци грчке Хетерије-као чланови национално-ослободилачког комитета у народу називали комитама. Израз је након оснивања пробугарске ВМРОа и ВМОРОа везан углавном за борце, а затим колоквијално и за српске четнике, чланове српског револуционарног комитета основаног 1903. Убрзо се израз комита везао за герилце, што су борци разних комитета управо и били, па се сваки герилац ма које фракције и нације почео називати тим именом. Тако је за време Борбе за Македонију израз комита коришћен и за борце ВМРО (мада је и израз четници био у употреби), за српске четнике и за грчке андарте. Комитама су називани и српски одметници у Србији за време окупације 1915—1918. И у Црној Гори су герилци за време окупације називани комитама (по многим ондашњим ауторима устаници у Црној Гори су сами себе називали усташама док је израз „комита” за њих касније наметнут, уосталом постоји и књига „Црногорске усташе”) али и одметничке чете након 1918. приврженици династије Петровића Његоша. Побуњеничке чете муслимана у Новопазарском санџаку такође су се називале комитама. Израз је коришћен и за четнике током Другог светског рата, као и за непредате четничке јединице након пораза покрета Драгољуба Михаиловића.